Power Rangers

Χαρακτήρες

Σύμφωνα με τη σειρά, Power Ranger θεωρείται ένα άτομο, το οποίο μεταμορφώνεται σε ένα παντοδύναμο υπερήρωα. Ο Ranger φοράει μια στολή μάχης (συνήθως φτιαγμένη από spandex) και ένα κράνος, το οποίο και προστατεύει την μυστική του ταυτότητα. Ένας Ranger διαθέτει μεγάλη σωματική δύναμη και αντοχή, αλλά και άλλες υπερφυσικές δυνάμεις, όπως η τηλεκίνηση. Όταν μεταμορφώνονται, οι Rangers διατηρούν γενικότερα την φυσιολογία του σώματος τους, αλλά έχουν υπάρξει και εξαιρέσεις (ο μπλε Turbo Ranger, ο οποίος ήταν μικρό παιδί, όταν μεταμορφωνόταν αποκτούσε το σώμα ενηλίκου). Οι Ρower Rangers συνήθως ξεκινούν ως ομάδες των πέντε ή των τριών ατόμων και όσο προχωρούν τα επεισόδια αποκτούν περισσότερα μέλη.
Η στολή του κάθε Ranger έχει διαφορετικό χρώμα από των άλλων της ομάδας. Αυτό το χρώμα είναι που δίνει όνομα στον κάθε Power Ranger (π.χ. Ροζ Ranger, Μπλε Ranger). Ωστόσο, τα τελευταία χρόνια, εκτός από το χρώμα του, ένας Power Ranger μπορεί να χαρακτηρίζεται και από τον αριθμό του ή από κάποια ιδιότητα του (π.χ. στους Power Ranger: Time Force, επειδή υπήρχαν δύο Rangers με κόκκινη στολή, ο ένας ονομαζόταν κόκκινος Ranger του χρόνου και ο άλλος Quantum Ranger). Επίσης, οι στολές των Rangers του κάθε κύκλου είναι πανομοιότυπες, εκτός από το χρώμα και το σχέδιο του κράνους.
Κάθε ομάδα Power Rangers, με ελάχιστες εξαιρέσεις, υπακούει σε κάποιους γενικούς κανόνες: απαγορεύεται να χρησιμοποιούν τις δυνάμεις τους για προσωπικό όφελος και να αποκαλύψουν την ταυτότητα τους στην κοινωνία. Συνήθως, όλοι οι Rangers είναι εφοδιασμένοι με όπλα όπως πιστόλια ή ξίφη, αλλά και με ένα προσωπικό όπλο, το οποίο ενώνεται με τα όπλα των άλλων Rangers και όλα μαζί σχηματίζουν ένα μεγαλύτερο όπλο (συνήθως ένα κανόνι η ξίφος). Κάποιοι Rangers (συνήθως ο αρχηγός) αποκτούν και εξαρτήματα που δεν έχουν οι άλλοι. Επίσης, καθώς ο κάθε κύκλος επεισοδίων εξελίσσεται, οι Power Rangers αποκτούν την προσωπική τους μοτοσυκλέτα (όχι σε όλες τις περιπτώσεις) και το προσωπικό τους Zord, τεράστιων διαστάσεων όχημα το οποίο ενώνεται με τα Zords των υπολοίπων Ranger για να σχηματίσουν ένα ακόμα μεγαλύτερο Megazord και να νικήσουν ένα γιγαντιαίο τέρας.

Βιντεοπαιχνίδια

Από το 1993 και έπειτα έχουν κυκλοφορήσει διάφορα παιχνίδια για τις κονσόλες της Nintendo, για το Game Boy, τα PlayStation και τα PC.
Για iOS και Android υπάρχουν τα Power Rangers Legacy Wars (2017) και Power Rangers All Stars (2018).

Στην Ελλάδα

Στην Ελλάδα, oι κύκλοι του Power Rangers άρχισαν να προβάλλονται τον Σεπτέμβριο του 1994 από τον ΑΝΤ1, o oποίος προέβαλε μέχρι και τον 11ο κύκλο (Power Rangers: Wild Force). Έπειτα, το Power Rangers: Ninja Storm προβλήθηκε από το Alter Channel. Τη σειρά προέβαλε ταυτόχρονα και το Fox Kids (έπειτα Jetix και πλέον Disney XD) όπου προέβαλε μέχρι και τον 17ο κύκλο (Power Rangers: Jungle Fury). Κατά τη διάρκεια της τηλεοπτικής περιόδου 2010 έως 2011, το Star Channel προέβαλλε τους κύκλους Mystic Force Operation Overdrive. To 2012 προβλήθηκαν οι κύκλοι Samurai/Super Samurai από το Nickelodeon. Το 2014 το Power Rangers: Jungle Fury προβλήθηκε και στο E TV αλλά και στο Smile TV.Το 2018-19 προβλήθηκαν οι κύκλοι Dino Charge/ Dino Super Charge από το Smile TV. Από τον Σεπτέμβρη του 2019 προβάλλεται ο 26ος κύκλος (Power Rangers: Beast Morphers) από το Nickelodeon αυτή την φορά. Ο 18ος κύκλος (Power Rangers RPM) και οι 20ος και 21ος (Power Rangers Megaforce/ Super Megaforce) δεν προβλήθηκαν ποτέ στην Ελλάδα.